成名後獻恩門
作者：曹鄴
朝代：唐

paragraphs: 爲物稍有香，心遭蠹虫嚙。
平人登太行，萬萬車輪折。
一辭桂嶺猨，九泣東門月。
年年孟春時，看花不如雪。
僻居城南隅，顏子須泣血。
沈埋若九泉，誰肯開口說。
辛勤學機杼，坐對秋燈滅。
織錦花不常，見之盡云拙。
自憐孤生竹，出土便有節。
每聽浮競言，喉中似無舌。
忽然風雷至，驚起池中物。
拔上青雲巔，輕如一毫髪。
瓏瓏金鎖甲，稍稍城烏絕。
名字如鳥飛，數日便到越。
幽蘭生雖晚，幽香亦難歇。
何以保此身，終身事無缺。